Diari Oficial de la Generalitat Valenciana


Sumari del DOGV 5906, del 03-12-2008 (2008/14053)

RESOLUCIÓ de 18 de novembre de 2008, de la direcció general d'Avaluació, Innovació i Qualitat Educativa i de la Formació Professional per la que es dicten instruccions per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2008-2009.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5906

Data del DOGV
:   03-12-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/14287


Data del document
:   18-11-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * política educativa
    * ensenyament professional
    * legislació escolar
    * centre d'ensenyament
    * reforma de l'ensenyament
    * ensenyament secundari

RESOLUCIÓ de 18 de novembre de 2008, de la direcció general d'Avaluació, Innovació i Qualitat Educativa i de la Formació Professional per la que es dicten instruccions per a l'organització i funcionament dels Programes de Qualificació Professional Inicial en totes les seues modalitats i tipus d'entitat o centre docent promotor, per al curs 2008-2009. [2008/14180]
La Conselleria d'Educació, per mitjà de l'orde de 19 de maig de 2008, (DOCV núm. 5790 de 23.06.2008) regula els Programes de Qualificació Professional Inicial en la Comunitat Valenciana.
Per mitjà de la resolució de 18 de juny de 2008 de la Direcció General d'Avaluació, Innovació i Qualitat Educativa i de la Formació Professional, es dicten instruccions per a l'autorització i l'accés als Programes de Qualificació Professional Inicial en centres públics, per al curs 2008-2009 (DOCV núm. 5790 de 23.06.2008).
L'orde de 7 de juliol de 2008, de la Conselleria d'Educació, establix les bases reguladores i el procediment general per a la concessió d'ajudes per al desenrotllament de les mateixes i per mitjà de l'orde de 8 de juliol de la Conselleria d'Educació es convoquen les mateixes per al curs 2008-2009 (DOCV núm. 5807 de 16.07.2008)
Establits els aspectes fonamentals dels Programes de Qualificació Professional Inicial sobre les seues finalitats, objectius, destinataris, condicions d'accés, modalitats, constitució dels grups, estructura, professorat, metodologia i avaluació entre altres, en la normativa abans citada, procedix dictar instruccions que faciliten el desenrotllament i l'organització d'estos programes.
Per tot açò resolc:
Primer. Aprovar les instruccions que figuren en l'annex I d'esta resolució.
Segon. Les instruccions s'aplicaran durant el curs 2008-2009, per als Programes de Qualificació Professional Inicial aprovats, per la resolució corresponent, tant en centres públics com en entitats col·laboradores.
Tercer. Recursos
Contra la present resolució, que no esgota la via administrativa, els interessats podran interposar recurs d'alçada davant de la Secretaría Autonómica d'Educació en el termini d'un mes a comptar de l'endemà de la seua publicació en el Diari Oficial de la Comunitat Valenciana, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 18 de novembre de 2008.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.
ANNEX I
Primer. El procés d'orientació i accés als PQPI.
1. Els equips docents d'Educació Secundària Obligatòria, en col·laboració amb el departament d'orientació dels centres, després de la segona avaluació del curs i, en tot cas, amb anterioritat a l'inici del calendari de matriculació en l'Ensenyança Secundària, posaran en marxa el procés d'orientació d'aquells alumnes i alumnes del centre que per la seua situació acadèmica i personal puguen cursar algun programa de Qualificació Professional Inicial en qualsevol de les seues modalitats en el curs següent.
2. Este procés ha de dur-se a terme de manera individualitzada per mitjà d'entrevistes amb cada alumne o alumna interessat així com amb els seus pares, mares o representants legals a fi d'oferir-los l'oportuna ajuda, informació i orientació sobre els PQPI's, les seues modalitats i l'oferta existent en eixes dates.
En este procés seran atesos tant els alumnes que l'equip docent proposa cursar estos programes com aquells que, reunint les condicions acadèmiques i d'edat establides en l'Orde de 19 de maig de 2008, voluntàriament sol·liciten ser orientats al respecte.
3. En l'orientació es tindran molt en compte els interessos de cada alumne i alumna cap aquelles qualificacions professionals oferides en el seu propi centre o en altres centres docents o entitats de la seua localitat, zona o comarca, per tal d'afavorir la seua formació i l'aprofitament del programa en què s'inscriga. Així mateix, l'elecció per part de l'alumnat de les modalitats d'Aules o Aules Polivalents, o la proposta dels equips docents cap a les mateixes, haurà de comptar amb uns nivells mínims tant d'acceptació cap al medi escolar per part d'este alumnat com del seu rendiment acadèmic, grau d'assistència i comportament a fi de poder aprofitar la possibilitat d'obtenció del Graduat Escolar en Secundària Obligatòria que estes modalitats oferixen.
4. Al llarg d'este període es procedirà a omplir aquells documents d'entre els següents que calga:
A. Sol·licitud d'incorporació voluntària a un PQPI i d'obertura del procés d'orientació que l'alumnat sol·licita a la direcció del centre: Annex II
B. Avaluació acadèmica efectuada per l'equip docent tant per a l'alumnat per ell proposat com per al que haja sol·licitat cursar un PQPI voluntàriament. Annex III
C. Informe psicopedagògic, segons model oficial actualitzat per als PQPI, establit en l'Orde de 15 de maig de 2006, de la Conselleria de Cultura, Educació i Esport (DOGV núm. 5270, de 31.05.06) per a l'alumnat de 15 anys que complisca els requisits establits en l'article 30.1 de la LOE. Els protocols per a la seua sol·licitud i tramitació estan disponibles en la pàgina web. Del Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional.
D. Acceptació i compromís de l'alumne o alumna i els seus pares o representants legals. Annex IV
E. Comunicació als pares o representants legals en el cas que la decisió d'incorporació a un PQPI l'haja pres l'equip docent. Annex V
F. Resolució d'autorització de la inspecció sobre la incorporació dels alumnes. Annex VI
G. Sol·licitud d'accés al segon nivell de pqpi de les modalitats d'aules i aules polivalents per a alumnes que hagen superat el primer nivell en la modalitat de Taller. Annex VII
H. Sol·licitud de matrícula segons model oficial dispost en pàgina web: necessària per a l'alumnat que procedisca d'un altre centre diferent d'on vaja a cursar el programa. Annex VIII
5. Els centres i entitats que impartisquen PQPI duran a terme al llarg del curs activitats d'orientació i informació per a l'alumnat i les seues famílies, sobre les possibilitats i opcions que existixen a partir de la superació del programa.
Així mateix, els centres i entitats mantindran relacions amb altres centres docents, EPAS, entitats o empreses de la seua localitat, zona o comarca que afavorisquen tant l'orientació com la prossecució d'estudis i inserció laboral del seu alumnat, després de la finalització o abandó del programa.
Segon. El procés de matrícula.
1. Per als PQPI autoritzats en centres docents, el procés i calendari de matriculació serà el mateix que es determine cada curs per a l'Educació Secundària tant en l'última etapa del curs com al setembre una vegada finalitzats els corresponents exàmens.
2. Per als PQPI promoguts per les entitats beneficiàries de les ajudes que a este efecte s'establixen en l'Orde de Bases de 7 de juliol i la corresponent Orde de convocatòria, el procés i calendari de matriculació es durà a terme en dos períodes.
El primer quedarà establit en la resolució per mitjà de la qual s'adjudiquen les ajudes.
El segon període coincidirà amb el corresponent al mes de setembre en Educació Secundària.
3. Per a formalitzar la matrícula en un centre o entitat diferent del que s'haja realitzat l'ESO el curs immediatament anterior, serà necessari aportar els documents esmentats en l'article anterior com a B, C, D, E i F que calguen.
4. Els equips docents, departament d'orientació i direcció del centre emissor vetlaran pel correcte ompliment dels documents, així com l'entrega a l'alumnat que així ho requerisca o remissió d'estos a l'entitat o centre receptor.
Tercer. La prioritat en l'accés per als PQPI autoritzats en centres docents.
1. L'accés a PQPI autoritzats en centres docents, si existiren més sol·licituds d'incorporació que reunisquen els requisits exigits que places disponibles l'accés, es regirà pel següent orde de prioritat establit per modalitats:
A. Prioritat en l'accés al Primer Nivell de PQPI de les modalitats d'Aules i Aules Polivalents:
1r) Alumnat proposat per l'equip educatiu, de 16 o més anys d'edat i que estiguera matriculat en el propi centre en el curs anterior.
2n) Alumnat que ho sol·licite voluntàriament, de 16 o més anys d'edat i que estiguera matriculat en el propi centre en el curs anterior.
3r) Alumnat que reunint els requisits establits en l'article sext, punt 6, de l'orde de la Conselleria d'Educació de 19 de maig 2008, tinga 15 anys d'edat i estiguera matriculat en el propi centre en el curs anterior.
4t) Alumnat procedent d'altres centres docents ubicats en l'àrea d'influència del centre receptor de 16 o més anys d'edat proposat per l'equip educatiu corresponent.
5t) Alumnat procedent d'altres centres docents ubicats en l'àrea d'influència del centre receptor de 16 o més anys d'edat que ho sol·licite voluntàriament.
6t) Alumnat que reunint els requisits establits en l'article sext, punt 6, de l'orde de la Conselleria d'Educació de 19 de maig de 2008, tinga 15 anys d'edat i procedisca d'altres centres de l'àrea d'influència del centre receptor.
7m) Alumnat procedent d'altres centres docents no ubicats en l'àrea d'influència del centre receptor de 16 o més anys d'edat proposat per l'equip educatiu corresponent.
8u) Alumnat procedent d'altres centres docents no ubicats en l'àrea d'influència del centre receptor de 16 o més anys d'edat que ho sol·licite voluntàriament.
9é) Alumnat que reunint els requisits establits en l'article sext, punt 6, de l'orde de la Conselleria d'Educació de 19 de maig de 2008, tinga 15 anys d'edat i procedisca d'altres centres que no pertanguen a l'àrea d'influència del centre receptor.
10é) Alumnat desescolaritzat de 16 o més anys d'edat. S'entendrà com alumnat desescolaritzat aquell que durant el curs immediatament anterior al de l'inici del PQPI no haja estat matriculat en cap centre docent cursant l'Educació Secundària Obligatòria.
B. Prioritat en l'accés al Segon Nivell de PQPI de les modalitats d'Aules i Aules Polivalents.
Els programes de les modalitats d'Aules i Aules Polivalents que, una vegada efectuada la promoció de l'alumnat que va realitzar el curs anterior el Primer Nivell, disposen de places en el Segon Nivell, es regiran pel següent orde de prioritat per a completar-les:
1r) Alumnat provinent de les modalitats d'Aules i Aules Polivalents de centres o entitats de l'àrea d'influència del centre receptor que no puguen impartir el Segon Nivell.
2n) Alumnat que, havent superat el Primer Nivell en les modalitats de Tallers o Tallers Polivalents en un PQPI realitzat en el propi centre, sol·licite fer el Segon Nivell.
3r) Alumnat que, havent superat el Primer Nivell en les modalitats de Tallers o Tallers Polivalents en un PQPI realitzat en un centre o entitat de l'àrea d'influència del centre receptor, sol·licite fer el Segon Nivell.
4t) Alumnat que, havent superat el Primer Nivell en les modalitats de Tallers o Tallers Polivalents en un PQPI realitzat en un centre o entitat no ubicat en l'àrea d'influència del centre receptor, sol·licite fer el Segon Nivell.
C. Prioritat en l'accés per a PQPI de les modalitats de Tallers, Tallers Polivalents i Programes de Qualificació Professional Inicial Especial: L'orde de prioritat serà el mateix que l'establit per a les Aules de qualificació professional inicial i Aules Polivalents excepte allò que s'ha indicat per als alumnes de 15 anys d'edat, per als que no és d'aplicació les modalitats de Tallers, Tallers Polivalents i Programes de Qualificació Professional Inicial Especial.
2. Els desempats dins dels grups previstos en l'apartat anterior com A) 1r), 2n) i 3r), tots ells compostos per alumnat del propi centre es resoldran per mitjà d'un barem que es donarà a conéixer a l'alumnat i a les seues famílies pel centre en què es troben cursant l'Educació Secundària Obligatòria i en el que es contemplaran els criteris següents:
a) Grau d'assistència al centre.
b) No haver sigut objecte cap d'expedient disciplinari.
c) Grau de resposta positiva respecte de les mesures d'adaptació curricular que se li hagen proposat.
Cada un d'estos criteris es valorarà amb zero, un o dos punts per l'òrgan competent en matèria de matriculació, a partir de la informació al respecte proporcionada per l'equip docent.
3. Els desempats dins dels restants grups de prioritat es resoldran per mitjà de sorteig públic per l'òrgan competent en matèria de matriculació.
4. Es garantirà l'accés de l'alumnat procedent del programa experimental per a la prevenció de l'abandó escolar prematur i la integració socioeducativa de l'alumnat amb necessitats específiques d'adaptació (resolució de 8 de gener de 2008 de la Direcció General d'Avaluació, Innovació i Qualitat Educativa i de la Formació Professional), siga quin siga el centre de procedència. Esta garantia operarà en primer terme en el seu propi centre en el supòsit d'existir programa de qualificació professional inicial i, successivament, en l'àrea d'influència i fora d'ella. Si fóra necessari i amb caràcter extraordinari, l'accés es garantirà per mitjà de l'augment de ràtio.
Quart. La prioritat en l'accés per als PQPI promoguts per entitats beneficiàries d'ajudes .
1. Els centres docents acollits a la mencionada Orde de 8 de juliol de 2008, de la Conselleria d'Educació, seguiran els criteris de priorització en la matrícula i accés de l'alumnat als programes per ells promoguts que s'establixen en l'article anterior de la present resolució.
2. La resta d'entitats, en el cas que existisquen més sol·licituds de matrícula que reunisquen els requisits exigits, que places disponibles en el programa o programes de les modalitats de taller, taller polivalent o especial per elles promoguts, seguiran el següent orde de prioritat:
1r) Alumnat de 16 o més anys d'edat, proposat per l'equip educatiu, procedent dels centres docents públics o privats en què haja estat matriculat en el curs anterior a l'inici del programa, ubicats en la mateixa localitat de l'entitat on s'oferta el programa de qualificació professional inicial .
2n) Alumnat de 16 o més anys d'edat que ho sol·licite voluntàriament, procedent d'aquells centres docents públics o privats en què haja estat matriculat en el curs anterior a l'inici del programa, ubicats en la mateixa localitat de l'entitat on s'oferta el programa de qualificació professional inicial.
3r) Alumnat de 16 anys o més desescolaritzat, domiciliat en la mateixa localitat de l'entitat on s'oferta el programa de qualificació professional inicial.
4t) Alumnat de 16 anys o més desescolaritzat, domiciliat en altres localitats diferents de la localitat on s'ubica l'entitat que oferta el programa de qualificació professional inicial.
3. Els desempats dins de cada un dels grups de prioritat es resoldran per mitjà de sorteig públic per l'òrgan competent en matèria d'escolarització.
Quint. El disseny del programa.
1. El disseny curricular de tot PQPI s'adequarà al que s'establix al respecte en els articles 11, 12 i 13 de l'Orde de 19 de maig de 2008.
2. La Qualificació o Qualificacions professionals integrants d'un programa així com els mòduls complementaris que s'incloguen en el disseny s'obtindran a partir del Catàleg Nacional de les Qualificacions (INCUAL) per al que es pot utilitzar l'enllaç que, respecte d'això, figura en la pàgina Web d'esta Direcció General d'aquelles qualificacions de nivell 1 els reals decrets d'aprovació de la qual hagen sigut publicats en el Boletín Oficial del Estado en una data anterior a la data límit de presentació dels projectes-socioeducatius i sol·licitud per a PQPI's en qualsevol de les convocatòries.
3. Segons la modalitat i possibilitats organitzatives de cada centre o entitat promotora, el disseny d'estos programes, en relació a la formació professional, pot revestir les formes següents:
a) Programa amb una sola qualificació completa. La denominació del programa es correspon amb la de la qualificació completa per la que s'ha optat.
b) Programa amb una sola qualificació completa més alguns mòduls complementaris de la mateixa família professional o diferent. La denominació del programa es correspon amb la de la qualificació completa per la que s'ha optat.
c) Programa que integra dos o més qualificacions completes, normalment de la mateixa família professional o en alguns casos diferents. En este disseny la denominació del programa la realitza l'administració per mitjà de la resolució d'aprovació. D'esta manera, s'obtenen perfils professionals d'acord amb la demanda i experiència dels centres, entitats i dels seus corresponents equips docents. Alguns d'estos perfils queden arreplegats en l'annex VIII a fi que en convocatòries successives puguen ser sol·licitats amb la denominació del perfil corresponent. El seu nombre és susceptible d'augmentar d'acord amb la demanda i la creació d'altres combinacions.
4. Per a l'elaboració del disseny del programa s'utilitzaran els models publicats en la corresponent convocatòria -Centres públics o entitats-. En tot cas, el disseny del programa serà part fonamental del Projecte Socioeducatiu per mitjà del que se sol·licita l'autorització del programa i, si és el cas, les ajudes corresponents.
Sext. La programació.
1. La programació de cada un dels mòduls o àmbits formatius del programa es farà d'acord amb el que establix al respecte en l'apartat 2 de l'article 16 de l'Orde de 19 de maig de 2008.
2. Correspon a l'equip educatiu del programa, tant d'entitats com de centres docents:
a) L'elaboració de la programació general de cada programa, així com l'organització dels horaris i espais per a la seua impartició.
b) L'elaboració del pla d'acció tutorial.
c) L'elaboració del programa de formació en els centres de treball.
d) L'elaboració de la programació didàctica de cada un dels mòduls o àmbits integrants del programa.
3. En el cas de centres docents, esta tasca la realitzarà l'equip educatiu del programa o programes, en col·laboració amb el departament d'orientació, si és procedent, i amb el departament de la família professional corresponent, davall la supervisió de la direcció d'estudis.
4. Les programacions didàctiques dels mòduls específics s'elaboraran a partir del Catàleg Nacional de les Qualificacions de nivell 1 o del Reial Decret d'aprovació corresponent a cada una de les dites qualificacions.
Els mòduls de caràcter general es programaran, necessàriament, a partir de l'annex I de l'Orde de 19 de maig de 2008.
5. Les programacions didàctiques han d'estar, no obstant això, adaptades a les condicions i característiques de l'alumnat de cada programa, per al que s'establiran els nivells necessaris d'adaptació curricular en cada grup.
6. Per als centres docents, la programació general de cada PQPI formarà part del PGA del centre, així com l'avaluació del programa s'integrarà en la memòria final del mateix.
7. Per a les entitats col·laboradores, tant la programació general com les programacions didàctiques de cada un dels mòduls integrants del programa, es remetran durant el mes d'octubre a la Direcció Territorial d'Educació corresponent, per a la seua supervisió per part de la Inspecció Educativa, amb l'objecte d'assegurar la seua adequació al que establix l'Orde de 19 de maig de 2008 i a les normes dictades en les presents instruccions.
Sèptim. L'assistència i el seu control.
1. Atés el caràcter d'ensenyança professional que tenen els Programes de Qualificació Professional Inicial, l'assistència de l'alumnat i el control de l'absentisme és fonamental per a la consecució dels objectius d'estos programes. Per a això, s'aplicarà el reglament de règim interior o de convivència i les normes del centre o entitat al respecte.
2. Cada centre o entitat arbitrarà aquelles mesures, com ara registres d'assistència o comunicats a les famílies, que considere més oportunes perquè l'alumnat puga seguir el desenrotllament del programa de manera continuada i estable.
3. Les entitats i centres promotors dels programes acollits a l'Orde de Bases de 7 de juliol de 2008, donaran compte mensualment de les altes i baixes de l'alumnat a la Direcció General d'Avaluació i Innovació i Qualitat Educativa i de la Formació Professional, i a la Inspecció Educativa, utilitzant per a això l'imprés que figura en l'annex IX.
Octau. El mòdul de la FCT.
1. La realització del mòdul de la FCT, així com la confecció del corresponent programa de formació, es farà d'acord amb el que establix l'article 13 de l'Orde de 19 de maig de 2008.
2. Per a això, els centres docents públics utilitzaran el model de conveni i els annexos I, II, III, IV, V, VI, SA, SE, CA, i CE, que figuren en la pàgina web de Formació Professional, apartat de la FCT, remetent-los a la unitat de gestió de la FCT amb un mínim de 15 dies d'antelació a l'inici de les pràctiques.
3. Els centres i entitats vinculats a l'Orde de Bases de 7 de juliol de 2008, utilitzaran únicament el model de conveni i els annexos I, II, III, IV, V i VI, remetent-los a la unitat de gestió dels PQPI amb un mínim de 15 dies d'antelació a l'inici de les pràctiques.
4. El mòdul de Formació en Centres de Treball consistix en la realització d'un programa formatiu en un context real de treball i els continguts del qual es desenrotllen a través de les realitzacions professionals pròpies de la o les qualificacions professionals del programa.
L'adequada realització d'este mòdul complementarà la competència professional de l'alumnat obtinguda en el centre educatiu permetent-li desenrotllar en un context real de treball les funcions pròpies de la qualificació i conéixer l'organització del procés productiu o dels servicis i les relacions sociolaborals corresponents.
Els seus objectius són els següents:
- Complementar la formació i competència professional de l'alumnat en contextos reals de treball.
- Afavorir el coneixement de l'organització productiva corresponent al perfil professional per part de l'alumnat del programa.
- Afavorir la inserció laboral dels jóvens i la relació entre els centres educatius i les empreses d'un determinat sector, localitat o comarca.
5. Per a possibilitar la realització del mòdul de la FCT s'establix el concert de col·laboració. El concert de col·laboració és l'acord formal entre un centre educatiu o entitat promotora de Programes de Qualificació Professional Inicial, i una empresa o institució que oferix llocs formatius per a realitzar la FCT. Les seues característiques principals són les següents:
- El conveni de col·laboració pot emparar a un o més alumnes del mateix programa, podent-se firmar, per tant, un sol conveni amb cada empresa col·laboradora.
- Pot ser rescindit a petició de qualsevol de les parts.
- No implica relació laboral entre els/les alumnes i l'empresa. L'alumnat no tindrà, en cap cas, vinculació o relació laboral amb l'empresa; de fet, de formalitzar-se contracte laboral entre un alumne/a i l'empresa, es procedirà a comunicar-ho al centre educatiu o entitat promotora del programa quedant suspeses les pràctiques formatives.
- L'alumnat dels Programes de Qualificació Professional Inicial promoguts per entitats segons l'Orde de Bases de 7 de juliol de 2008, de la Conselleria d'Educació (DOCV núm. 5806, de 16 de juliol de 2008) està cobert del risc d'accidents i responsabilitat civil front a danys a tercers per mitjà d'una pòlissa d'assegurança que estes subscriuen de conformitat amb l'article 7 de la dita Orde.
- Respecte a l'alumnat dels centres públics participant en els Programes de Qualificació Professional Inicial, caldrà ajustar-se al que disposa el contracte d'assegurança de responsabilitat civil de la Conselleria d'Educació acordat pel Consell de la Generalitat Valenciana l'1 d'agost de 1988 i la pròrroga per al mateix corresponent a cada curs.
- Suposa un programa formatiu per a l'alumnat en pràctiques acordat entre el centre promotor del programa (professor/a tutor/a) i l'empresa.
6. El programa formatiu del Mòdul de la FCT és el conjunt d'activitats formatiu-productives, ordenades en el temps i en l'espai, que ha de realitzar un alumne durant les hores establides en el conveni o concert de col·laboració.
Les activitats han de constituir el complement final per a aconseguir la realització de les unitats de competència que conformen la o les qualificacions del programa.
La programació i desenrotllament del programa formatiu d'este mòdul caldrà ajustar-se al que disposen les ordes i resolucions en vigor al respecte. Tot i això, a tal fi, és convenient tindre en compte els següents aspectes previs:
- Inspirar-se en les situacions de treball corresponents a la qualificació o qualificacions professionals del programa, prenent com a referència directa els objectius, continguts, realitzacions professionals i criteris d'avaluació inclosos en els mòduls formatius associats a cada unitat de competència integrant de les qualificacions de nivell un del Catàleg Nacional de les Qualificacions.
- Ser real, prefixat i possible de dur a terme per al que haurà de tindre en compte els recursos, organització i naturalesa dels processos productius o de servicis del centre de treball concret.
- Suposar un nivell d'exigència per a l'alumnat tal que li permeta moure's amb normalitat entre els altres treballadors i respectar les normes de seguretat i higiene establides.
- Evitar tasques repetitives no rellevants per a l'adquisició de destreses i, si és el cas, possibilitar la rotació pels distints llocs de treball o seccions de l'empresa, propis de la qualificació o qualificacions professionals del programa.
- Explicitar la temporalització: duració de les activitats i període de realització.
7. Per a poder realitzar el mòdul de la FCT, es requerix de l'alumnat tindre una assistència prèvia mínima del 85% en la resta dels mòduls del programa. En el cas de realitzar este mòdul de mode fragmentat en dos o tres períodes durant el curs, prèvia la corresponent autorització, per exigències de la pròpia família professional com és el cas de l'Agrària, s'aplicarà este mateix percentatge d'assistència a la resta de mòduls en els períodes immediatament anteriors a cada període de pràctiques.
8. L'obtenció de la qualificació d'Apte en este mòdul suposarà, a banda d'altres criteris de caràcter acadèmic i actitudinal previstos en el seu programa formatiu, una assistència mínima del 85% de les hores del mateix.
9. L'alumnat de 15 anys que no haja complit els 16 en el període de pràctiques podrà realitzar el mòdul de la FCT en les mateixes condicions que l'alumnat de 16 anys, per quant l'article 30.1 de la LOE preveu que eixe alumnat s'incorpore a un Programa de Qualificació Professional Inicial. Per a això es tindrà en compte que la realització del dit mòdul no implica cap vincle laboral amb l'empresa receptora sinó una relació de caràcter formatiu. Tot això sense perjuí de les adaptacions o limitacions que puguen establir-se en casos concrets i per raons justificades en la programació i realització de la FCT per este alumnat.
10. Quan determinades circumstàncies desaconsellen que part de l'alumnat integrant del programa realitze les pràctiques en centres de treball, l'equip docent programarà aquelles activitats pràctiques substitutives del mateix i equivalents en hores al mòdul, a realitzar pel propi centre. El conjunt d'estes pràctiques substitutives constituiran igualment un mòdul de «pràctiques en el propi centre» (PPC) que, si és el cas, es reflectirà tant en l'Acta final com en la Certificació. Per a això, almenys un mes abans de l'inici de les pràctiques, els centres afectats hauran de sol·licitar autorització a la Inspecció d'Educació per mitjà d'un escrit en el que es justifiquen les causes, es relacionen els alumnes afectats i al que s'adjuntarà, necessàriament, el programa i horari per al desenrotllament de les citades pràctiques en el propi centre.
Nové. L'avaluació.
1. L'avaluació dels aprenentatges de l'alumnat dels PQPI serà contínua i diferenciada segons els distints mòduls i àmbits constitutius d'estos programes en cada un dels seus nivells.
2. L'avaluació contínua forma part del procés d'ensenyança-aprenentatge de l'alumnat i té com a finalitat analitzar-lo de forma sistemàtica i detectar les dificultats en el moment en què es produïsquen, esbrinar les seues causes i, en conseqüència, adequar les activitats d'ensenyança i aprenentatge programades i les estratègies didàctiques adoptades per a facilitar a l'alumnat les competències tant dels mòduls específics corresponents a una o més qualificacions professionals com dels mòduls de caràcter general, i si és el cas, dels àmbits conduents a l'obtenció del graduat en Educació Secundària Obligatòria en el segon nivell dels Programes de Qualificació Professional Inicial.
3. L'avaluació serà també diferenciada prenent el professorat com a referència fonamental per a valorar el grau d'adquisició de les competències esmentades en l'apartat anterior, els objectius, continguts i criteris d'avaluació de cada qualificació professional i dels mòduls de caràcter general corresponents al primer nivell de PQPI publicats en l'annex I de l'orde de la Conselleria d'Educació de 19 de maig (DOCV núm. 5790, de 23 de juny de 2008) i dels del II nivell per a l'Educació de Persones Adultes en el cas de l'avaluació dels àmbits de caràcter voluntari del 2n nivell.
4. L'equip docent de cada PQPI coordinats pel tutor o tutora i assessorat, si és procedent, pel departament d'orientació o per qui tinga atribuïdes les seues funcions, realitzarà durant el primer mes de l'any acadèmic una avaluació inicial de l'alumnat i, almenys, una sessió d'avaluació al trimestre.
5. El professor/a tutor/a de cada PQPI alçarà acta del desenvolupament de les sessions d'avaluació on es farà constar els acords i decisions adoptats. Així mateix, en estes sessions s'acordarà quina informació sobre el procés d'aprenentatge es transmet a cada alumne i alumna, així com als seus pares o tutors.
6. Junt amb l'avaluació final de juny i, si és el cas, en l'avaluació extraordinària de setembre corresponent al primer nivell de Programes de Qualificació Professional Inicial, s'emetrà consell orientador escrit per mitjà del que s'oriente a cada alumne i alumna sobre l'itinerari acadèmic i/o laboral a seguir a partir de la superació del mateix, que més s'adeqüe als seus interessos i capacitats. Este informe serà elaborat pel tutor o tutora en coordinació amb la resta de professors i professores del programa i amb l'assessorament del departament d'orientació i el vistiplau del cap/cap d'estudis.
7. En tot cas per a l'avaluació dels PQPI caldrà ajustar-se al que disposa respecte d'això en els articles 17 de l'orde de 19 de maig de 2008 de la Conselleria d'Educació per la qual es regulen els PQPI en la Comunitat Valenciana i el 8 de l'Orde de 14 de desembre de 2007 de la Conselleria d'Educació sobre Avaluació en Educació Secundària Obligatòria.
Desé. Les actes finals.
1. Les actes d'avaluació s'estendran per a cada un dels nivells dels PQPI. Comprendran la relació nominal de l'alumnat que compon cada programa junt amb els resultats de l'avaluació dels seus mòduls o àmbits expressats en els termes que establixen els articles 17 de l'Orde de 19 de maig reguladora dels Programes de Qualificació Professional Inicial, i 8 de l'Orde de 14 de desembre de 2007 de la Conselleria d'Educació, sobre avaluació en Educació Secundària Obligatòria.
2. L'acta d'avaluació final ordinària s'omplirà en l'última sessió d'avaluació que es realitze en el mes de juny. L'acta d'avaluació final extraordinària s'omplirà en la sessió d'avaluació corresponent a la prova extraordinària de setembre. Ambdós actes s'arxivaran unides i s'ajustaran al model que d'elles es dispose en la web i a través del programa GESCEN.
3. En les actes corresponents al segon nivell dels PQPI, figurarà la proposta d'expedició del títol de Graduat en Educació Secundària Obligatòria per a l'alumnat que complisca els requisits per a la seua obtenció.
4. Les actes d'avaluació seran firmades per l'equip docent del Programes de Qualificació Professional Inicial. En totes les actes es farà constar el vist-i-plau del director/a del centre.
5. En els PQPI de la modalitat d'Especial es realitzaran actes ordinàries de juny i extraordinàries de setembre tant en el primer com en el segon curs del primer nivell del programa. Totes elles s'arxivaran unides.
Onze. La certificació final.
1. De conformitat amb el que establix l'apartat 1 de l'article 18 de l'Orde de la Conselleria d'Educació, de 19 de maig de 2008, l'alumnat que supere tots els mòduls obligatoris d'un Programa de Qualificació Professional Inicial obtindrà una certificació acadèmica, expedida per la Conselleria d'Educació a través del centre públic on van cursar les ensenyances o al que s'haguera adscrit el centre privat o entitat autoritzada a impartir-lo.
2. Atesa la seua especial configuració curricular, l'alumnat que supere el primer nivell d'un PQPI de la modalitat d'Aules Polivalents i decidisca abandonar-lo rebrà la certificació final en què consten els mòduls aprovats.
3. En esta certificació es faran constar els mòduls específics que conformen el programa així com les unitats de competència amb què es corresponen, els mòduls formatius de caràcter general i els optatius si procedix.
4. La superació de cada mòdul específic suposarà, almenys, l'assistència amb aprofitament per part de l'alumne/a del 80% del total d'hores que l'integren.
5. L'alumnat participant en un PQPI que no supere el primer nivell o l'haguera abandonat abans de la seua conclusió, podrà obtindre una certificació acadèmica en què consten únicament els mòduls específics i formatius de caràcter general superats. En este cas, si els mòduls formatius superats constituïxen una qualificació professional completa, es podrà sol·licitar per a esta la corresponent acreditació de professionalitat per la via que l'administració laboral determine. De la mateixa manera es procedirà amb l'acreditació de mòduls formatius superats però que no constituïsquen una qualificació completa.
6. Els centres disposaran del model de certificació final dels Programes de Qualificació Professional Inicial en la pàgina web així com a través del programa GESCEN.
Dotze. La memòria
L'equip docent de cada PQPI, en finalitzar el curs, elaborarà una memòria en els termes que s'establixen en l'article 22 de l'esmentada Orde de 19 de maig de 2008.
Tretze. La documentació.
1. D'accés i matriculació:
a. Sol·licitud de matrícula o d'incorporació voluntària.
b. Avaluació acadèmica emesa per l'etapa o centre de què provinga l'alumne o alumna.
c. Informe Psicopedagògic oficial (si escau)
d. Conformitat de l'alumne o alumna i dels seus pares o tutors legals (si escau)
e. Resolució de la Inspecció d'Educació sobre la incorporació al programa (si consta)
f. Certificats de minusvalidesa (si escau)
g. Informe per a alumnat desescolaritzat segons model annex X.
h. Llistat de l'alumnat de cada programa.
i. Còpia de les assegurances (només en el cas d'entitats)
2. De programació i coordinació docent:
a. Còpia d'aquelles parts de la PGA en les que figure el programa. (Només per a centres docents)
b. Còpia de cada una de les programacions dels mòduls components del programa.
c. Còpia d'aquelles parts del pla de convivència o d'acció tutorial que facen referència al programa.
d. Registre o actes de les reunions de coordinació, avaluació i amb les famílies o tutors legals de l'alumnat.
e. Registre d'entrevistes individuals amb alumnes, els seus pares o tutors legals mantingudes al llarg del curs.
3. D'avaluació:
a. Còpia o registre de cada una de les avaluacions dutes a terme al llarg del curs amb expressió numeral i literal en cada una de les qualificacions.
b. Còpia actes ordinàries de final de curs.
c. Còpia actes extraordinàries de setembre.
d. Còpia de les Certificacions finals.
e. Còpia del consell orientador de cada alumne o alumna.
4. De control i seguiment:
a. Inventaris de maquinària, mobiliari i material inventariable.
b. Registre acumulatiu del control d'assistència.
c. Comptabilitat: arxiu de factures, rebuts i/o justificants bancaris de pagament relatius al programa.
d. Conjunt de documents i protocols sobre organització i funcionament del programa: impresos de comunicació de faltes a les famílies, informes sobre les avaluacions trimestrals, existència d'una pàgina web sobre el programa (optatius).
e. Registre d'empreses o institucions en què es pot realitzar la FCT corresponent al programa.ANNEX VIII
RELACIÓ DE PERFILS RESOLTS "PER RESOLUCIÓ" I QUE INTEGREN 2 O MÉS QUALIFICACIONS DE NIVELL 1

\* \* \* \* \* \* \* \* \* \* \* \* \* \*
ANEXO VIII
RELACIÓN DE PERFILES RESUELTOS "POR RESOLUCIÓN" Y QUE INTEGRAN 2 O MÁS CUALIFICACIONES DE NIVEL 1

ANNEX IX / ANEXO IX

Data, segell i firma / Fecha, sello y firma: